b'\n_START_ARTICLE_\nDelo Franceta Pre\xc5\xa1erna\n_START_SECTION_\nMladostno obdobje\n_START_PARAGRAPH_\nPrve ohranjene Pre\xc5\xa1ernove pesmi segajo v \xc4\x8das \xc5\xa1tudija na Dunaju, nekako v leto 1824. Mo\xc5\xbeno je, da je pisal \xc5\xbee predtem, ko je \xc5\xa1e obiskoval gimnazijo, vendar o tem ni znano ni\xc4\x8d gotovega. Ena izmed prvih pesmi je ob prilo\xc5\xbenosti nastala Zarjovena dvi\xc4\x8dica, napisana kot tola\xc5\xbeba nesre\xc4\x8dno zaljubljenemu so\xc5\xa1olcu. _NEWLINE_Kakorkoli, do leta 1825 je Pre\xc5\xa1ernu uspelo napisati \xc5\xbee cel zvezek pesmi, ki jih je v oceno predlo\xc5\xbeil Jerneju Kopitarju. Ta mu je svetoval, naj pesmi za nekaj let pospravi, nato pa naj jih, z razdaljo, ki jo bodo prinesla leta, znova prebere in popravi. Nasvet je Pre\xc5\xa1eren \xc5\xa1e prenatan\xc4\x8dno upo\xc5\xa1teval, saj je pesmi za\xc5\xbegal, ohranil pa samo tri, ki so se mu zdele najbolj\xc5\xa1e - prevod Lenore, Povodnega mo\xc5\xbea in La\xc5\xbenjivi pratikarji. _NEWLINE_Pre\xc5\xa1ernova prva objavljena pesem je bila Dekletam. Leta 1827 jo je v sloven\xc5\xa1\xc4\x8dini ter nem\xc5\xa1kem prevodu priob\xc4\x8dil Illyrisches Blatt.\n_START_SECTION_\nMladinska dela\n_START_PARAGRAPH_\nSlovenski otroci se s Francetom Pre\xc5\xa1ernom sre\xc4\x8dujejo tekom \xc5\xa1olanja in ob kulturnem dnevu, ki ga Slovenci praznujejo na dan Pre\xc5\xa1ernove smrti, 8. februarja. Za najmlaj\xc5\xa1e izmed njih (prvi dve triletji osnovne \xc5\xa1ole) je zalo\xc5\xbeba Pre\xc5\xa1ernova dru\xc5\xbeba izdala zbirko Poezije dr. Franceta Pre\xc5\xa1erna v besedi in sliki. Knjige niso obse\xc5\xbene, saj so prirejene otrokom. Zajemajo eno samo Pre\xc5\xa1ernovo pesem, ta pa je raz\xc4\x8dlenjena po kiticah tako, da vsaki kitici pripada svoja stran, zraven pa je ilustracija, ki ponazarja verze v njej. Preko ilustracij imajo otroci jasnej\xc5\xa1i pogled na Pre\xc5\xa1ernove pesmi.           _NEWLINE_V slovenskih \xc5\xa1olah se otroci prvi\xc4\x8d za\xc4\x8dnejo resneje in podrobneje u\xc4\x8diti o Pre\xc5\xa1ernovi poeziji v osmem razredu devetletke. V u\xc4\x8dnem na\xc4\x8drtu so naslednja besedila: Povodni mo\xc5\xbe, Turja\xc5\xa1ka Rozamunda, Apel in \xc4\x8devljar in Uvod h Krstu pri Savici. Pesmi so ilustrirane, vendar ni vsaka kitica ilustrirana zase, temve\xc4\x8d ilustracija povzame celotno idejo pesmi. Poleg ilustracije glavne misli se ob pesmi pojavi tudi Pre\xc5\xa1ernov portet, da bi si u\xc4\x8denci la\xc5\xbeje zapomnili podobo najve\xc4\x8djega slovenskega pesnika. Ob pesmi so razlo\xc5\xbeene besede, ki v 21. stoletju niso ve\xc4\x8d v uporabi in jih u\xc4\x8denci ne razumejo. Na koncu besedila je stran, posve\xc4\x8dena razlagi celotne pesmi, nato pa sledi kratek sestavek o vrsti literarnega dela ter nekaj podatkov o pesniku. Pri vsakem odstavku se pojavljajo tudi vpra\xc5\xa1anja, ki spodbujajo u\xc4\x8dence k razmi\xc5\xa1ljanju o pesmi.'